b"\n_START_ARTICLE_\nPetrinalas\n_START_PARAGRAPH_\nPetrinalas (angl. petronel; it. petrinale, i\xc5\xa1 gr. \xcf\x80\xce\xad\xcf\x84\xcf\x81\xce\xbf\xcf\x82 'akmuo, uola')\xc2\xa0\xe2\x80\x93 trumpas XV\xe2\x80\x93XVII a. kavalerijos \xc5\xa1aunamasis ginklas, netur\xc4\x97j\xc4\x99s padegimo mechanizmo. \xc5\xa0aud\xc4\x97 akmenin\xc4\x97mis (pagal tai ir pavadintas) ar \xc5\xa1vinin\xc4\x97mis kulkomis. Labiausiai paplit\xc4\x99 buvo Italijoje. Naudoti neilgai, XVII a. juos i\xc5\xa1st\xc5\xabm\xc4\x97 atsirad\xc4\x99 pistoletai ir karabinai.\n_START_SECTION_\nKonstrukcija\n_START_PARAGRAPH_\nPetrinalas buvo briaunotas strypas i\xc5\xa1 mink\xc5\xa1tos gele\xc5\xbeies ar apvalus i\xc5\xa1 vario ar bronzos, i\xc5\xa1ilgai kurio buvo i\xc5\xa1gr\xc4\x99\xc5\xbetas vamzd\xc5\xbeio kanalas. Vamzd\xc5\xbeio ilgis paprastai b\xc5\xabdavo 40-50\xc2\xa0cm, kanalo kalibras\xc2\xa0\xe2\x80\x93 13-30\xc2\xa0mm. Dr\xc5\xabtgalyje, \xc5\xa1one, buvo i\xc5\xa1gr\xc4\x99\xc5\xbeiama degtuvo anga ir privirinamas lentyn\xc4\x97l\xc4\x97 padegamajam parakui. Nuo XV a. vidurio lentyn\xc4\x97l\xc4\x99 pridengdavo dangtelis, saugoj\xc4\x99s nuo parako nubirimo perne\xc5\xa1ant petrinal\xc4\x85. Taip pat petrinal\xc4\x85 imta \xc4\xaftvirtinti arbaleto tipo apsode._NEWLINE_Petrinamo mas\xc4\x97 buvo 4-6\xc2\xa0kg. Padegdavo dag\xc4\x8diu pro vir\xc5\xa1utin\xc4\x99 padegam\xc4\x85j\xc4\x85 ang\xc4\x85. Ma\xc5\xbeo kalibro petrinalus u\xc5\xbetaisydavo \xc5\xa1vinine kulka, kurios kalibras b\xc5\xabdavo apie 1,5\xc2\xa0mm ma\xc5\xbeesnis u\xc5\xbe vamzd\xc5\xbeio kanalo skersmen\xc4\xaf. Jei kanalas b\xc5\xabdavo platus, naudodavo ir akmenukus, apsuktus skudur\xc4\x97liu.\n_START_SECTION_\n\xc5\xa0audymas\n_START_PARAGRAPH_\nKarte\xc4\x8de ir akmenimis \xc5\xa1audydavo tik i\xc5\xa1 keli\xc5\xb3 metr\xc5\xb3 nuotolio, pramu\xc5\xa1amoji geba b\xc5\xabdavo menka. Geriausi petrinalai \xc5\xa1vinin\xc4\x97mis kulkomis pramu\xc5\xa1davo \xc5\xa1arvus, bet veiksmingo \xc5\xa1audymo nuotolis buvo menkesnis nei arbalet\xc5\xb3 (ma\xc5\xbeiau kaip 15 m)._NEWLINE_Angli\xc5\xa1ku terminu angl. petrone; vadindavo ir lengvuosius kavaleristu, ginkluotus petrinalais. \xc5\xa0i kavalerijos forma buvo naudojama kaip parama labiau \xc5\xa1arvuotai kavalerijai (puslanseriams ir kirasirams). V\xc4\x97liau kavaleristus petronelius pakeit\xc4\x97 kavaleristai arkebuzininkai (angl. harquebusier)."